作者:陳陶
標題:泉州刺桐花詠兼呈趙使君
內容:彷彿三株植世間，風光滿地赤城閑。無因秉燭看奇樹，長伴劉公醉玉山。海曲春深滿郡霞，越人多種刺桐花。可憐虎竹西樓色，錦帳三千阿母家。石氏金園無此豔，南都舊賦乏靈材。只因赤帝宮中樹，丹鳳新銜出世來。猗猗小豔夾通衢，晴日燻風笑越姝。只是紅芳移不得，刺桐屏障滿中都。不勝攀折悵年華，紅樹南看見海涯。故國春風歸去盡，何人堪寄一枝花。赤帝常聞海上游，三千幢蓋擁炎州。今來樹似離宮色，紅翠斜欹十二樓。